Illum, il-Kummissjoni qalet li hi sodisfatta bil-ftehim politiku li ntlaħaq bejn il-Parlament Ewropew u l-Istati Membri tal-UE dwar il-Programm Erasmus+ il-ġdid (2021-2027). In-negozjati bi trilogu issa ġew konklużi, u jonqos biss l-approvazzjoni finali tat-testi ġuridiċi mill-Parlament Ewropew u mill-Kunsill. Il-Viċi President Margaritis Schinas, responsabbli għall-Promozzjoni tal-Istil ta' Ħajja Ewropew Tagħna, ikkummenta: “L-Erasmus huwa l-aktar programm emblematiku tal-Ewropa, il-ġojjell fil-kuruna tagħna. Il-ġenerazzjonijiet tal-Erasmus jirrappreżentaw l-essenza tal-mod ta' ħajja Ewropew tagħna. L-unità fid-diversità, is-solidarjetà, il-mobbiltà, l-appoġġ għall-Ewropa bħala żona ta' paċi, libertà u opportunitajiet. Bil-ftehim tal-lum, ninsabu lesti għall-ġenerazzjonijiet akbar tal-Erasmus li jmiss .” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel qalet: “Ninsab sodisfatta bil-ftehim politiku dwar il-programm Erasmus+ il-ġdid. Erasmus+ huwa wieħed mill-programmi ewlenin tagħna. Matul dawn l-aħħar tliet deċennji, il-parteċipazzjoni f'Erasmus+ tat spinta lill-iżvilupp personali, soċjali u professjonali ta' aktar minn 10 miljun persuna, kważi nofshom bejn l-2014 u l-2020. Bi kważi d-doppju tal-baġit għall-perjodu ta' programmazzjoni li jmiss, issa se naħdmu biex nilħqu 10 miljuni aktar matul is-seba' snin li ġejjin.” Il-programm Erasmus+ huwa storja Ewropea reali ta' suċċess, identifikat b'mod konsistenti bħala waħda mill-aktar inizjattivi li qatt irnexxew tal-UE. Sa mill-bidu tiegħu fl-1987, il-programm kiber b'mod konsiderevoli. Issa jkopri s-setturi kollha tal-edukazzjoni u tat-taħriġ — li jvarjaw mill-edukazzjoni u l-kura bikrija tat-tfal u l-edukazzjoni skolastika, sal-edukazzjoni u t-taħriġ vokazzjonali, l-edukazzjoni għolja u l-apprendiment għall-adulti. Jappoġġa l-kooperazzjoni dwar il-politika taż-żgħażagħ u jippromwovi l-parteċipazzjoni fl-isport. B'baġit apposta ta' aktar minn €26 biljun, li jikkonsisti minn €24.5 biljun fi prezzijiet attwali u żieda addizzjonali ta' €1.7 biljun fi prezzijiet tal-2018, il-programm il-ġdid mhux biss se jkun aktar inklużiv u innovattiv iżda wkoll aktar diġitali u aktar ekoloġiku. Se jkun kruċjali biex tinkiseb iż-Żona Ewropea tal-Edukazzjoni sal-2025 u se jimmobilizza s-setturi tal-edukazzjoni, tat-taħriġ, taż-żgħażagħ u tal-isport għal irkupru rapidu u tkabbir fil-futur. Se jipprovdi ħafna opportunitajiet ġodda għall-istudenti tal-Ewropa. B'aktar aċċessibbiltà u formati ta' mobbiltà aktar flessibbli, se jipprovdi opportunitajiet għal grupp aktar divers ta' studenti, inkluż dawk b'inqas opportunitajiet u l-istudenti tal-iskola, li issa huma inklużi fl-azzjoni ta' mobbiltà. Se joffri opportunitajiet ġodda għall-kooperazzjoni, filwaqt li jrawwem l-innovazzjoni fit-tfassil tal-kurrikuli, fil-prattiki ta' apprendiment u ta' tagħlim, u se jippromwovi kemm il-ħiliet ekoloġiċi kif ukoll dawk diġitali. Se jappoġġa wkoll inizjattivi ewlenin ġodda, bħal pereżempju l-Universitajiet Ewropej, l-Akkademji tal-Għalliema tal-Erasmus, iċ-Ċentri ta' Eċċellenza Vokazzjonali u DiscoverEU. Fl-10 ta' Novembru 2020 intlaħaq ftehim politiku bejn il-Parlament Ewropew, l-Istati Membri tal-UE fil-Kunsill kif ukoll il-Kummissjoni, kemm dwar il-baġit fit-tul tal-UE (li jmiss) u kemm dwar in-NextGenerationEU. Bħala l-pass li jmiss, l-adozzjoni legali tal-pakkett QFP flimkien mar-ratifika tad-Deċiżjoni tar-Riżorsi Proprji issa huma meħtieġa b'mod urġenti. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hija strument temporanju mfassal biex jiġi xprunat l-irkupru tal-Ewropa, se jkun l-akbar pakkett ta' stimolu li qatt ġie ffinanzjat permezz tal-baġit tal-UE. Total ta' €1.8 triljun* se jgħinu biex wara l-COVID-19 terġa' tinbena l-Ewropa. Se tkun Ewropa aktar ekoloġika, aktar diġitali u aktar reżiljenti. *fi prezzijiet tal-2018 Erasmus+ Pjan ta' rkupru Baġit fit-tul tal-UE 2021–2027 u NextGenerationEU